Maatietopalvelu

Kyselyvastaus

**Asiakirjan tunnus:** KT1089

**Päivämäärä**: 13.6.2025

**Julkisuus:** Julkinen

**Venäjä / Ekstremismin vastaisen keskuksen toiminta Venäjällä yleisesti sekä Ingušiassa ja Dagestanissa**

**Russia / E-centre’s operations in Russia in general and in Ingushetia and Dagestan**

Kysymykset

1. Mikä on ekstremismin vastainen keskus (E-keskus)? Mikä on sen organisaatiorakenne, mitä asioita se hoitaa ja miten se lähestyy kansalaisia?  
2. Miten E-keskukset toimivat Venäjällä? Liittyykö E-keskusten toimintaan oikeudenloukkauksia?   
3. Miten E-keskukset toimivat Ingušiassa ja Dagestanissa? Liittyykö E-keskusten toimintaan oikeudenloukkauksia näillä alueilla?

Questions

1. What is the counter-extremism centre (E-centre)? What kind of organisational structure does it have, what does the centre do and how does it approach citizens?  
2. How do E-Centres operate in Russia? Are there any violations of human rights in connection with the operations of the E-Centres?   
3. How do the E-Centres operate in Ingushetia and Dagestan? Are there any violations of human rights in connection with the operations of the E-Centres in these regions?

# Mikä on ekstremismin vastainen keskus (E-keskus)? Mikä on sen organisaatiorakenne, mitä asioita se hoitaa ja miten se lähestyy kansalaisia?

Organisaatiorakenne ja työtehtävät

Venäjän sisäministeriön alainen ekstremismin vastainen pääosasto (ven. Главное управление по противодействию экстремизму Министерства внутренних дел Российской Федерации, transl. Glavnoe upravlenije po protivodejstviju ekstremizmu Ministerstva vnutrennih del Rossijskoj Federatsii) eli E-keskus (ven. центр «Э») on 6. syyskuuta 2008 perustettu viranomaisyksikkö, jonka tavoitteena on torjua ääriliikkeitä ja terrorismia. Venäjän sisäministeriön verkkosivujen mukaan E-keskus hoitaa ministeriön tehtäviä, jotka liittyvät valtion politiikan ja normatiivisen oikeudellisen sääntelyn kehittämiseen ja täytäntöönpanoon. E-keskus on sisäministeriön verkkosivuston mukaan ministeriön tärkein operatiivinen yksikkö ääriainesten ja terrorismin torjunnassa. E-keskuksen ylin johtaja on Oleg Vladimirovitš Iljinyh.[[1]](#footnote-1) OVD-Infon (ven. ОВД-Инфо) vuonna 2024 julkaistun uutisartikkelin mukaan E-keskus on yksi Venäjän suljetuimmista toimijoista ja sen rakenteet kuuluvat valtionsalaisuuksien piiriin. E-keskuksen Pietarin ja Leningradin alueen johtaja Aleksei Šabanov astui virkaansa vuonna 2021.[[2]](#footnote-2) Mediazona-uutissivuston (ven. Медиазона) mukaan E-keskuksen varajohtajana on toiminut vuodesta 2023 Aleksei Okopnyi. Hänen nimittämisestä virkaansa ei ole Mediazonan mukaan täsmällistä tietoa. Hänen on arvioitu astuneen virkaansa viimeistään toukokuuhun 2023 mennessä.[[3]](#footnote-3)

Meduza-uutissivustolla (ven. Медуза) tammikuussa 2025 julkaistun uutisen mukaan sisäministeriön työntekijöistä on yli 60 prosentin vajaus. Meduza raportoi sisäministeriön lähteeseen vedoten, että E-keskusta ei ole enää olemassa entiseen tapaan, koska sen kaikissa alueellisissa toimipisteissä on ”jäljellä vain kaksi työntekijää”.[[4]](#footnote-4) Važnyje istorii -uutissivustolla (ven. Важные истории) syyskuussa 2024 julkaistun uutisen mukaan sisäministeriön johtaja Vladimir Kolokoltsev on säännöllisesti kertonut ministeriön henkilöstöpulasta. Hänen mukaansa syksyllä 2022 ministeriöstä puuttui 90 000 henkilöä ja keväällä 2024 jopa 152 000 työntekijää. Pelkästään virallisten tietojen mukaan sisäministeriön henkilöstöpula on lähes kaksinkertaistunut puolessatoista vuodessa. Važnyje istorii -uutismedian omien laskelmien mukaan Venäjällä on 19 % vajaus poliiseista. Kidutuksen vastainen ihmisoikeusryhmä Crew Against Torture (ven. Команда против пыток) toteaa, että henkilöstöpula voi johtaa suurempaan työtaakkaan ja viranomaisten voimankäytön ja kidutuksen käyttämiseen pidätettyjä kohtaan.[[5]](#footnote-5)

Russkaja planeta -verkkosivustolla (ven. Русская планета) vuonna 2014 julkaistussa artikkelissa kerrotaan, että E-keskus muodostettiin lakkautetun järjestäytyneen rikollisuuden ja terrorismin torjunnan osaston pohjalta. Tiedustelupalveluiden työn asiantuntijan Andrei Soldatovin mukaan Kremlissä ymmärrettiin vuonna 2008, että uhkaava talouskriisi aiheuttaisi pikemminkin sosiaalisia jännitteitä kuin järjestäytyneen rikollisuuden lisääntymistä, joten oppositiojärjestöt ja muut yhteisöt, kuten nationalistiset ja antifasistiset yhteisöt, nimettiin yhteiskunnan päävihollisiksi.[[6]](#footnote-6)

Pietarilaisen Fontanka.ru-uutissivustolla (ven. Фонтанка.ру) vuonna 2021 julkaistun uutisen mukaan Venäjän sisäministeriön edustaja oli myöntänyt tuolloin ensimmäistä kertaa, että Venäjällä suoritetaan ”poliittisesti motivoitunutta ihmisten seurantaa”.[[7]](#footnote-7) OVD-Infon mukaan silloinen duuman edustaja Boris Višnevski tiedusteli viranomaisilta syytä poliisien vierailuille poliittisten aktivistien luona ennen järjestettyjä joukkomielenosoituksia. Višnevskille oli vastauksessa myönnetty, että keskuksen toiminnalla on ”poliittinen ulottuvuus”.[[8]](#footnote-8) Verkkouutissivusto Meduzan haastatteleman lähteen mukaan E-keskus valvoo kaikkia merkittäviä oppositioaktivisteja.[[9]](#footnote-9)

Pietarin ja sen alueen sisäministeriön poliisiosaston apulaispäällikön Dmitri Veselovin mukaan E-keskus ylläpitää luetteloita ”henkilöistä, jotka kytkeytyvät protestimielisiin järjestöihin ja joiden toiminta voi edistää yhteiskunnallisen järjestyksen häiritsemistä”.[[10]](#footnote-10)

Keskuksessa on Fontanka.ru-uutissivuston vuoden 2021 tietojen mukaan seitsemän osastoa:

* Analyyttinen osasto
* nopean toiminnan osasto
* poliittinen osasto
* nuoriso-osasto
* ääriliikkeisiin ja terrorismiin liittyvä osasto
* tietotekniikan valvontaosasto
* soluttautumiseen liittyvä osasto.[[11]](#footnote-11)

E-keskus on poliisin itsenäinen rakenteellinen osasto, joka on samalla Venäjän sisäministeriön keskusyksikön osa.[[12]](#footnote-12) E-keskuksen työntekijät ovat sekä E-keskuksen johdon että sisäministeriön johdon alaisuudessa. Fontanka.ru-uutissivuston mukaan E-keskus ei ole Venäjän tiedustelupalvelu FSB:n (Федеральная служба безопасности Российской Федерации, FSB. Transl. Federalnaja služba bezopasnosti Rossijskoi Federatsii) toimija.[[13]](#footnote-13) E-keskuksen toiminta-alue on kuitenkin OVD-Infon tietojen mukaan osin päällekkäistä FSB:n työn kanssa. E-keskuksen viranomaiset tekevät ruohojuuritason työtä, jota ei pidetä arvossa, kun taas FSB:ssä työskentelevät saavat ”korkean profiilin tapaukset”. Lisäksi eroavaisuus FSB:n viranomaisiin on se, että E-keskuksen viranomaiset eivät ole sotilaita. E-keskuksen viranomaisten toimivaltaan kuuluvat sellaiset rikokset, joiden motiivina on kansallinen, rotuun tai uskontoon perustuva vihamielisyys. E-keskuksen viranomaisten vastuulle kuuluvat myös poliittiset aktivistit sekä Venäjän täysimittaisen hyökkäyssodan alusta lähtien ”kaikki sodanvastaiset henkilöt”.[[14]](#footnote-14) Keskuksen viranomaisista käytetään puhekielessä ilmaisua *ešnik* (ven. эшник).[[15]](#footnote-15)

Novaja Gazeta -uutissivusto (ven. Новая Газета) raportoi vuonna 2017 E-keskuksen toiminnasta. Sen mukaan keskukselle annetut oikeudet asettavat sen usein kaikkien muiden lainvalvonta- ja turvallisuusviranomaisten yläpuolelle ja joskus jopa perustuslain yläpuolelle. Novaja Gazetan mukaan E-keskuksen työn perusta on sen laaja agenttiverkosto.[[16]](#footnote-16)

Vuoden 2019 tietojen mukaan keskuksen työntekijöiden toimivaltuudet eivät poikkea merkittävästi poliisien toimivaltuuksista. E-keskuksen viranomaisilta ei edellytetä tunnistettavan uniformun käyttöä, joten keskuksen viranomaiset käyttävät siviilivaatteita. Yleensä työntekijät työskentelevät ”jonkin tietyn henkilön parissa”, josta he ovat saaneet tietää seurannan perusteella tai lähteiltään. Tietoa henkilöistä saadaan myös sosiaalisesta mediasta. Keskuksen työntekijät luovat erityisiä sosiaalisen median tilejä valvontaa varten. Jos tietojen keräämisen aikana käy ilmi, että henkilö on todella tehnyt jotakin, ryhdytään toimenpiteisiin. Meduzan tietojen mukaan E-keskuksen työtä arvioidaan sisäministerin määräyksellä käyttöönotetun pistejärjestelmän mukaan: jos yksikkö ottaa rikollisen kiinni, se ansaitsee pluspisteitä, mutta jos rikollinen pakenee, yksikkö saa miinuspisteitä. Tärkeintä on säilyttää pisteiden oikea tasapaino.[[17]](#footnote-17)

Miten E-keskuksen työntekijät lähestyvät kansalaisia?

Meduza-uutissivuston mukaan E-keskuksen viranomaiset osallistuvat mielenosoituksiin siviilivaatteissa pyrkien sulautumaan mielenosoituksissa väkijoukkoon ja matkien mielenosoittajia. Viranomaisten päätehtävänä on tunnistaa mielenosoitusten aktiivisimmat henkilöt, ”yllyttäjät ja rikoksentekijät” sekä ”provokaattorit”. E-keskuksessa aiemmin työskennelleen Dmitri Vorontsovin mukaan keskuksen viranomaista ei ole haastavaa tunnistaa mielenosoituksissa, sillä siviilipukuinen viranomainen seisoo univormuun pukeutuneiden henkilöiden vieressä ja kommunikoi heidän kanssaan niin, että on selvää, ettei kyseessä ole vain satunnainen ohikulkija.[[18]](#footnote-18)

Sever.Realii-uutissivusto (ven. Север.Реалии) raportoi joulukuussa 2024 Jabloko-oppositiopuolueen entisen kansanedustajan Boris Višnevskin pojasta, jonka E-keskuksen viranomaiset pidättivät eräässä yksityisessä tanssijuhlassa. Venäjän viranomaisiin kytköksissä olevat tiedotusvälineet väittivät Sever.Realii-uutissivuston mukaan kyseisen tapahtuman olleen ”LGBT-juhla”. Useita henkilöitä pidätettiin ja vapautettiin vuorokauden kuluessa. Myöhemmin Telegramissa julkaistiin video Višnevskin pojasta Mihail Višnevskista. Videolla häneltä tiedustellaan, kenelle hänen isänsä työskenteli. Lisäksi Mihail Višnevskia kehotettiin ”viemään isälleen terveiset E-keskukselta”. Boris Višnevski on lisätty ”ulkomaisten agenttien” rekisteriin maaliskuussa 2024.[[19]](#footnote-19)

OVD-info (ven. ОВД-Инфо) raportoi joulukuussa 2023, että E-keskuksen viranomaiset pidättivät opiskelija Dmitri Kuzminin. Hänet oli erotettu yliopistosta hänen sodanvastaisen ilmaisunsa vuoksi. Keskuksen viranomaiset yrittivät antaa Kuzminille kutsuntakirjeen poliisiasemalla ja häntä uhattiin rikosoikeudenkäynnillä. Pietarin Moskovskijn piirituomioistuin määräsi Kuzminille 6 päivän pidätyksen niin kutsutun mielenosoituslain nojalla (hallinnollisia rikkomuksia käsittelevän lain 20.2 § 2. kohta).[[20]](#footnote-20)

Fontanka.ru-uutissivustolla vuonna 2019 julkaistussa uutisessa kerrotaan vuonna 2017 ei-toivotuksi julistetun Avoin Venäjä -järjestön (ven. Открытая Россия) aktivisti Pavel Tšuprunovista, joka pidätettiin erään mielenosoituksen yhteydessä hänen kieltäydyttyään näyttämästä poliiseille hänen hallussaan olevaa julistetta, jonka poliisi oli pyytänyt valokuvattavaksi. Tšuprunov siirrettiin muista pidätetyistä mielenosoittajista erilliseen autoon ja vietiin eri poliisiasemalle kuin muut pidätetyt. Hänet vietiin huoneeseen, jossa hänelle esittäytyi E-keskuksen siviilipukuinen virkahenkilö. Tšuprunoville tarjottiin yhteistyötä E-keskuksen kanssa: Tšuprunovin oli määrä kertoa keskuksen viranomaiselle kaikki Avoin Venäjä -järjestön tapahtumat. Tšuprunov kieltäytyi yhteistyöstä.[[21]](#footnote-21) Seuraavan kerran Tšuprunov pidätettiin vuonna 2019. Tässä yhteydessä hän kertoi tavanneensa Oleg Šaiduliniksi esittäytyneen E-keskuksen viranomaisen. Muutama päivä pidätyksen jälkeen kaksi miestä tuli Tšuprunovin isän kotiin esittäytyen E-keskuksen viranomaisiksi. He ilmoittivat, että Tšuprunov oli ”äärioikeistolaisten ennaltaehkäisevässä rekisterissä”, koska hän oli osallistunut mielenosoituksiin. Aktivistin isä kieltäytyi keskustelusta keskuksen viranomaisten kanssa.[[22]](#footnote-22) Seuraavan pidätyksen yhteydessä elokuussa 2019 Tšuprunov kertoi E-keskuksen virkahenkilön kyselleen häneltä yhteistyöstä sekä udelleen, kuinka paljon Tšuprunoville maksetaan palkkaa Avoin Venäjä-järjestössä. Lisäksi häneltä tiedusteltiin hänen ulkomaanmatkoistaan.[[23]](#footnote-23)

Seuraavan kerran Tšuprunov oli tekemisissä E-keskuksen viranomaisten kanssa 18. tammikuuta 2021 järjestetyn Aleksei Navalnyin pidätystä vastustavan mielenosoituksen jälkeen. Tšuprunov vietiin poliisiasemalle, mutta hänestä ei laadittu raporttia. Hänet vietiin siviilipukuisen miehen luo, joka kysyi, halusiko Tšuprunov kertoa hänelle jotakin. Hän vastasi kieltävästi. Tässä yhteydessä hän kertoi nähneensä jälleen kerran edellä mainitun E-keskuksen viranomaisen Oleg Šaidulinin sekä silloisen E-keskuksen E- Pietarin ja Leningradin alueen johtajan Vjatšeslav Šamkon.[[24]](#footnote-24) Tšuprunovin mukaan seuraavien päivien aikana keskuksen työntekijöitä ilmestyi hänen kotinsa edustalle säännöllisesti. Keskuksen työntekijät pidättivät Tšuprunovin asunnossa remonttia tehneen miehen Tšuprunovin talon rappukäytävässä. Tšuprunov kertoo, että hänet on sittemmin jätetty rauhaan.[[25]](#footnote-25)

Navalnyin Pietarissa sijaitsevan esikunnan johtaja Irina Fatjanova huomasi E-keskuksen viranomaisten läsnäolon arjessaan ennen tammikuun 23. päivän 2021 mielenosoitusta. Fatjanovan mukaan hän huomasi useiden päivien aikana kotinsa lähellä auton, jossa oli tummennetut ikkunat. Auton lähettyvillä seisoi ajoittain tuntematon henkilö. Kun Fatjanova poistui kotoaan, mies seurasi häntä. Fatjanova pääsi kuitenkin esteettä mielenosoitukseen ja esiintyi siellä yleisölle, joka koostui muun muassa Aleksei Navalnyin pidätystä vastustavista henkilöistä. Fatjanova kertoo, että hänen puhettaan seurasi huomaamattomasti pukeutunut henkilö, jolla oli kädessään videokamera. Hänen mukaansa E-keskuksen viranomaiset seurasivat häntä, kun mielenosoitus lähti liikkeelle. Häntä seuranneiden henkilöiden kollega ilmestyi kulman takaa ja osoitti Fatjanovaa erikoisjoukkojen poliiseille. Sitten he pidättivät Fatjanovan. Hänen mukaansa viranomaisten materiaaleissa oli kuvakaappauksia sosiaalisesta mediasta, ja oikeudenkäynnin materiaaleihin lukeutui linkki vain kaksi katselukertaa saaneeseen YouTube-videoon, jonka otsikko oli ”Fatjanovan palopuhe”. Sen jälkeen, kun Fatjanova vapautettiin erityisestä pidätyskeskuksesta, hän kertoo tummennetuilla ikkunoilla varustetun auton seisoneen pysäköitynä hänen kotinsa ulkopuolella viikon ajan. Lisäksi häntä seurattiin edelleen. Fatjanovan ystävä vapautui pidätyksestä Fatjanovan vapautumista seuraavana päivänä. Sen jälkeen heitä molempia seurattiin autoilla, minne tahansa he menivät. Seuraaminen loppui, kun he twiittasivat kuvan autosta, joka oli seurannut heitä. Muutaman tunnin kulutta postauksen julkaisemisesta auto poistui.[[26]](#footnote-26)

# Miten E-keskukset toimivat Venäjällä? Liittyykö E-keskusten toimintaan oikeudenloukkauksia?

OVD-Info raportoi syyskuussa 2024 E-keskuksessa työskentelevästä henkilöstä, Aram Hatšjatrjanista, jonka kerrotaan olevan vastuussa toisinajattelijoista Pietarissa. OVD-Infon mukaan Hatšjatrjan tuli tutuksi pietarilaisille aktivisteille jo ennen Venäjän täysmittaista hyökkäyssotaa Ukrainassa. Hatšjatrjan oli silloin vielä majuri, mutta syyskuun 2024 tietojen mukaan hänet on sittemmin ylennetty everstiluutnantiksi.[[27]](#footnote-27) OVD-Infon mukaan vuonna 2022 aktivisti Andrei ”Kyš” Karelin kohtasi Pietarissa kotiin palatessaan neljä viranomaishenkilöä. Aktivistin mukaan kaksi heistä vaikuttivat olevan mahdollisesti E-keskuksen työntekijöitä käytöksensä ja siviilivaatteidensa vuoksi. Yksi heistä tarttui Karelinia vaatteista ja kertoi tämän olevan pidätetty. Karelinin protestoiviin huutoihin vastattiin uhkauksilla ”selvittää asia nurkan takana”. Karelin kertoi yhden henkilöistä laittaneen hänet kasvot seinää vasten ja laittaneen hänen kätensä selän taakse. Kun Karelin vaati henkilöä esittäytymään ja todistamaan henkilöllisyytensä, tämä vastasi loukkauksilla ja totesi olevansa tavallinen kansalainen. Myöhemmin Karelinille selvisi, että kyseinen henkilö oli edellä mainittu E-keskuksen viranomainen Aram Hatšjatrjan. Karelin vietiin autoon ja he ajelivat ympäri kaupunkia useita tunteja ennen kuin Karelin vietiin Tšehovinkadulla sijaitsevalle 78. poliisilaitokselle. Karelinin mukaan hänen ja hänet pidättäneiden henkilöiden välille tuli riitaa, ja häntä uhkailtiin, että he tapaisivat toisensa uudelleen. Karelin vietti yön pidätettynä poliisiasemalla, jonka jälkeen hänet vapautettiin.[[28]](#footnote-28) Hän sai syytteen hallinnollisia rikkomuksia käsittelevän lain 20.2 §:n 2. kohdan nojalla, joka koskee ”kokouksen, kokoontumisen, mielenosoituksen, marssin tai lakkoilun järjestämistä tai pitämistä koskevan vakiintuneen järjestyssäännön rikkomista”.[[29]](#footnote-29)

Karelin kohtasi Hatšjatrjanin uudelleen 23. helmikuuta 2022, kun hänet pidätettiin koronarajoitusten vastustamisen ilmaisemisesta ja vietiin Pietarin läheiseen Šušary-nimiseen kylään poliisilaitokselle. Karelinin mukaan kaksi huppupäistä ja lääkintämaskia käyttävää miestä veivät hänet väkivaltaa käyttäen toiseen kerrokseen. Karelin tunnisti Aram Hatšjatrjanin, joka kysyi: ”luulitko, ettemme enää koskaan tapaisi sinua? Luulitko, että antaisimme sinulle anteeksi?”. Sen jälkeen Karelinin mukaan hänet työnnettiin toimistohuoneeseen, jossa Hatšjatrjan löi häntä kämmenellä kasvoihin, istui Karelinin viereen ja otti hänet kuristusotteeseen. Karelinin mukaan hänelle ei jäänyt fyysisiä jälkiä. Hän arvelee, että tilanteessa koitettiin nöyryyttää häntä.[[30]](#footnote-30)

OVD-Infolle on raportoinut myös edesmennyt aktivisti Vitali Joffe, joka kertoi osallistuneensa säännöllisesti mielenosoituksiin helmikuun 24. päivästä 2022 lähtien ja tulleensa säännöllisesti pidätetyksi. 8. marraskuuta 2023 Joffe saapui Leningradin alueella sijaitsevaan Siverskin kylään toisen aktivistin, Aleksandr Pravdinin luo. Siellä Aram Hatšjatrjanin ja kaksi muuta poliisia pidättivät Joffen ja hänen mukaansa viranomaiset veivät hänet lähimpään metsään ja hakkasivat häntä siellä. Joffe kertoi, että kaikki kolme hakkasivat häntä vartaloon ja päähän. Lisäksi häntä uhattiin ”kellarilla” jos hän osallistuisi mielenosoituksiin. Sen jälkeen viranomaiset veivät Joffen Leningradin alueen Siverskijn poliisiasemalle, jossa hänet pidätettiin viideksi päiväksi edellisen mielenosoituksen vuoksi.[[31]](#footnote-31)

27. kesäkuuta 2023 kolme E-keskuksen viranomaista, joiden joukossa oli myös Aram Hatšjatrjan, tulivat tapaamaan Pietarin valtionyliopiston historian instituutin entistä dosenttia Mihail Belousovia viedäkseen hänet Pietarin Vasilinsaarella sijaitsevaan rikostutkintaviranomaisen tutkintakomiteaan. Belousovin mukaan matkalla Hatšjatrjan kääntyi ajoittain hänen puoleensa, huusi ja uhkaili, että Belousov tulisi vastaamaan kaikesta; sodasta ja armenialaisista. Belousovin mukaan kommentti koskien armenialaisia saattoi juontua siitä, että hän oli pohtinut yliopistossa opiskelijoille eri näkökulmia koskien kansanmurhan käsitettä ja sen soveltamista. Belousovin mukaan Hatšjatrjan uhkaili, että jos Belousov lähtisi maanpakoon, viranomaiset löytäisivät hänet.[[32]](#footnote-32)

OVD-Infon useat muut lähteet kertovat Hatšjatrjanin lähestyvän pidätettyjä myös näennäisen ystävällisesti: hänen kerrotaan manipuloivan ja olevan ”taitava painostaja”. Hänen kerrotaan antavan ymmärtää, että aktivistien käyttäytyminen sosiaalisessa mediassa on viranomaisten tiedossa, kuten myös aktivistien perheenjäsenten olinpaikka.[[33]](#footnote-33)

Seksuaali- ja sukupuolivähemmistöt

Maahanmuuttoviraston maatietopalvelun maatietovastauksessa *Venäjä / Seksuaali- ja sukupuolivähemmistöjen tilanne* 9.4.2025 käsitellään E-keskuksen toimintaa liittyen seksuaali- ja sukupuolivähemmistöihin kuuluviin ihmisiin.[[34]](#footnote-34) Uutissivusto Meduzan mukaan sen jälkeen, kun LGBTIQA+-yhteisö julistettiin ääriliikkeeksi, viranomaiset saivat E-keskukselta käskyn ”pitää silmällä uutta rikollista elementtiä poliisien lainkäyttövaltaan kuuluvalla alueella”. E-keskuksen viranomaisilla kerrotaan olevan ”listoja” transihmisistä. Lisäksi lakimies Maks Olenitšev uskoo, että rajavartijat saattavat kuulustella henkilöitä, jotka ovat herättäneet E-keskuksen huomion. Meduzan mukaan E-keskuksen viranomaisten on raportoitu ”tutkineen henkilöitä”, joiden ulkonäkö on poikennut heidän käsityksensä mukaisesta ”normaalista ulkonäöstä”.[[35]](#footnote-35)

Meduza-verkkouutissivusto raportoi toukokuussa 2025 Ordžonikidzevskin piirikunnan tuomioistuimessa Magnitogorskissa käsitellystä tapauksesta, jossa eräs valokuvaaja tuomittiin 2 000 ruplan (noin 22 euroa) sakkoihin hallinnollisia rikkomuksia käsittelevän lain 20.3 § perusteella, joka liittyy äärijärjestöjen symbolien esittämiseen. Tuomio langetettiin hänen julkaistuaan kuvapankkisivustolla valokuvan, jossa oli sateenkaarilippu. Tapauksen todisteiden joukossa oli muun muassa E-keskuksen Tšeljabinskin alueella sijaitsevan keskitetyn tutkintaosaston osastopäällikön raportti, jonka mukaan osastopäällikkö oli löytänyt kyseisen valokuvan. Tuomitun mukaan on ilmeistä, että vastaavia kuvia etsitään tarkoituksella, sillä niihin on mahdotonta törmätä vahingossa.[[36]](#footnote-36)

Mediazona-uutissivuston heinäkuussa 2024 julkaistun artikkelin mukaan lainvalvontaviranomaiset etsivät sateenkaarilippuja muun muassa VKontakte-palvelusta, talojen ikkunoista ja Telegram-kanavilta. Uutissivustolla kerrotaan tapauksesta Saratovissa, jossa E-keskuksen työntekijä oli löytänyt sateenkaarilippuja erään henkilön Instagram-julkaisuista.[[37]](#footnote-37) Seurauksena henkilölle langetettiin 1500 ruplan (noin 16 euroa) suuruinen sakkorangaistus hallinnollisia rikkomuksia käsittelevän lain 20.3 § perusteella, joka liittyy äärijärjestöjen symbolien esittämiseen.[[38]](#footnote-38) Artikkelin mukaan julkaisujen aikoihin LGBTQIA+-yhteisöä ei ollut vielä julistettu äärijärjestöksi, vaan tuomio annettiin taannehtivasti.

Vladivostokissa oppositiopoliitikko Boris Nadeždinin paikallisosaston päällikkö pidätettiin kuudeksi päiväksi, koska hän oli julkaissut sateenkaarilipun 11 henkilön suljetussa Telegram-keskustelussa. Tuomioistuimen päätöksessä ei täsmennetä, miten lainvalvojat saivat tietää viestistä. Päätöksessä mainitaan, että tapaukseen liittyy muun muassa E-keskuksen viranomaisraportti. Artikkelissa kerrotaan myös Tverskoin piirituomioistuimen tuominneen Hopeinen sade -radion entisen juontajan Ilja Andrejevin poissaolevana sakkorangaistukseen sateenkaarilippua sisältäneen Instagram-reelsin vuoksi, joka oli julkaistu nimettömältä tililtä. Tiedossa ei ole, miten tilinomistajan henkilöllisyys selvitettiin. Artikkelin mukaan tapausta käsitteli myös Moskovan E-keskus.[[39]](#footnote-39)

Kansalaisten värväys E-keskuksen toimintaan

Pietarilainen aktivisti Andrei Karelin kertoi OVD-Infolle, että E-keskuksen viranomainen tarjosi hänelle yhteistyösopimusta kuulustellessaan Karelinia 23. helmikuuta 2022. E-keskuksen viranomainen tarjosi aktivistille rahallisen korvauksen lisäksi ”apua työssä ja opinnoissa”. Vastineeksi viranomainen pyysi Karelinilta tietoja aktivisteista, ihmisoikeustoimijoista, toimittajista, joiden kanssa Karelin on yhteydessä sekä tietoja keskustelupalstoista, osoitteita ja puhelinnumeroita: kaikkia sellaisia tietoja, jotka liittyvät oppositiopolitiikkaan Pietarissa. Lisäksi Karelinin pitäisi järjestää tapahtumia ja vuotaa viranomaisille tiedot osallistujista. Karelinille tarjottiin 20 000 ruplan (noin 218 euron) palkkio ja hänelle kerrottiin, että tärkeintä olisi viranomaisten hänelle antama suojelu. Karelin pyysi viikon miettimisaikaa. Viranomaiset laativat hänestä raportin koronarajoitusten noudattamatta jättämisestä hallinnollisia rikkomuksia käsittelevän lain 20.6.1§ nojalla ja päästivät hänet vapaaksi. Kun Karelin otettiin kiinni seuraavan kerran mielenosoituksen yhteydessä 2. maaliskuuta 2022, hänet pidätettiin 8 päiväksi. Sen aikana E-keskuksen edellä mainittu virkahenkilö Aram Hatšjatrjan tarjosi hänelle vaihtoehtoina työskentelyä viranomaisille tai häntä vastaan nostettaisiin rikossyyte. Karelin sai vuorokauden miettimisaikaa. Hän lähti maanpakoon Turkin kautta Tšekin tasavaltaan, josta hän sai turvapaikan heinäkuussa 2024.[[40]](#footnote-40) Myös aktivisti Vitali Joffe sekä pietarilainen Aleksei Ohtinskij, jonka nimi on uutisartikkelissa muutettu henkilöllisyyden suojelemiseksi, ovat kertoneet OVD-Infolle, että myös heitä on yritetty värvätä yhteistyöhön viranomaisten kanssa. Ohtinskijlle tarjottiin apua ”ongelmien ratkaisemisessa”, rahaa sekä työpaikkaa valtion palveluksessa. Tämän jälkeen Ohtinskijlle esiteltiin asiakirjaa, jonka allekirjoitettuaan hän olisi antanut suostumuksensa yhteistyöhön viranomaisten kanssa. Joffe ja Ohtinskij kieltäytyivät yhteistyöstä.[[41]](#footnote-41) OVD-Infon haastattelemien aktivistien mukaan jotkut ovat suostuneet toimimaan yhteistyössä viranomaisten kanssa. OVD-Info nimeää Georgij Žuravlevin, johon aktivistit tutustuivat vuonna 2021. Haastatellut aktivistit ovat varmoja, että Žuravlev ilmiantoi heidät E-keskukselle.[[42]](#footnote-42)

Mediazona-uutissivusto raportoi syyskuussa 2020 tapauksesta Tšitassa, Taka-Baikalian aluepiirissä, jossa erästä naista syytettiin terrorismin oikeutuksesta hänen sosiaalisen median palvelu VKontaktessa julkaisemiensa postausten perusteella. Naisen mukaan hän poisti julkaisut, mutta E-keskuksen virkahenkilö oli ehtinyt ottaa niistä kuvakaappauksen. Naista vastaan aloitettiin rikosoikeudenkäynti terrorismin oikeuttamista koskevan rikoslain 205.2 § nojalla. Myöhemmin oikeus tuomitsi naisen sakkoihin useiden sosiaalisen median julkaisujen perusteella. Tutkinnan mukaan nainen tuki Uuden-Seelannin Christchurchin kaupungissa moskeijaan tehtyä terroristista rikosta. Myöhemmin tuomioistuin määräsi naiselle 10 000 ruplan (noin 109 euroa) sakon hallinnollisia rikkomuksia käsittelevän lain 20.3.1 §:n nojalla hänen julkaisemiensa videoiden vuoksi.[[43]](#footnote-43) Nainen kertoo Mediazonan mukaan, että E-keskuksen virkahenkilö tarjosi hänelle sopimusta: naisen tulisi soluttautua paikallisen ammattiyhdistys SSSR-yhdistykseen (ven. Союз ССР). Yhdistyksen kannattajat eivät tunnusta Venäjän federaation legitimiteettiä. Vastineeksi soluttautumisesta poliisit auttaisivat naista oikeudessa ja lupasivat lievemmän tuomion häntä vastaan nostetuissa oikeusjutuissa. Nainen soluttautui yhdistyksen toimintaan muun muassa liittymällä yhdistyksen jäseneksi ja osallistumalla sen verkkokokouksiin, ja käytti hänelle annettua kuuntelulaitetta tavatessaan järjestön kannattajaa Tšitassa. Naisen mukaan ajan mittaan hän lakkasi vakoilemasta järjestön kannattajia. Alkuun hän välitti merkityksettömiä raportteja viranomaisille ja lopulta kieltäytyi kokonaan yhteistyöstä E-keskuksen kanssa. Nainen kertoo, että hänen vaikutelmansa mukaan viranomaiset halusivat hänen pääsevän osaksi ryhmää, jonka jälkeen viranomaiset yhdistäisivät hänet ryhmän toimintaan, mikä vaikuttaisi negatiivisesti häntä vastaan vireillä oleviin syytteisiin. Lisäksi viranomaiset suorittivat kotietsinnän hänen asuntoonsa, jonka yhteydessä hänelle esitettiin pyyntö luovuttaa muistitikut, tietokone ja älypuhelin. Viranomaiset kävivät hänen luona toisen kerran talousrikosten torjunnan nimissä. Lisäksi nainen vietiin kuulusteltavaksi E-keskukseen. Hänen asianajajansa ei ollut paikalla kuulustelussa. Nainen kertoi saaneensa useita yhteydenottoja E-keskuksen viranomaisilta. Mediazonan mukaan naista vastaan nostettuja syytteitä ei oltu käsitelty oikeudessa uutisartikkelin julkaisuun mennessä.[[44]](#footnote-44) Käytettävissä olevan lähdeaineiston perusteella ei ole tiedossa, käsiteltiinkö tapaus oikeudessa.

# Miten E-keskukset toimivat Ingušiassa ja Dagestanissa? Liittyykö E-keskusten toimintaan oikeudenloukkauksia näillä alueilla?

E-keskuksen toiminta ja oikeudenloukkaukset Ingušiassa

Maahanmuuttoviraston maatietopalvelu on käsitellyt E-keskuksen toimintaa ja siihen liitettyjä oikeudenloukkauksia Ingušiassa kyselyvastauksessa *Venäjä / Ingušian yleinen tilanne 2.11.2022.[[45]](#footnote-45)*

E-keskukseen liittyviä oikeudenloukkauksia Ingušiassa on käytettävissä olevan lähdeaineiston mukaan raportoitu edellisen kerran tapahtuneen vuonna 2017. Uutissivusto Kavkazskij Uzel (ven. Кавказский Узел) raportoi Kidutuksen vastaisen ihmisoikeusryhmän Crew Against Torture (Команда против пыток) tehneen valituksen Euroopan ihmisoikeustuomioistuimelle Ingušiassa asuvan Albert Hamhoevin puolesta vuonna 2021. Valitus koski viranomaisten käyttämää väkivaltaa Hamhoevia kohtaan tasavallan E-keskuksessa marraskuussa 2017. Vuonna 2023 Euroopan ihmisoikeustuomioistuin tunnusti Hamhoevin kidutuksen uhriksi.[[46]](#footnote-46)

Uutissivusto Meduza raportoi vuonna 2017 tapauksesta, jossa E-keskuksen virkahenkilöt kiduttivat 50-vuotiaan Magomed Dolievin kuoliaaksi heinäkuussa 2016. Myös Dolievin vaimoa kidutettiin, mutta hän selvisi hengissä. Meduzan mukaan E-keskuksen virkahenkilöitä syytettiin pidätettyjen henkilöiden järjestelmällisestä kiduttamisesta. Ingušian tasavallan silloinen johtaja Junus-Bek Jevkurov ilmoitti maaliskuussa 2017 kuuden E-keskuksen virkahenkilön pidätyksestä. Pidätettyjä syytettiin vallan väärinkäytöstä ja kiristyksestä. Pohjois-Kaukasiassa E-keskusten virkahenkilöt ovat tätä aiemmin joutuneet yhden kerran rikosoikeudelliseen vastuuseen. Tasavallassa on tiedetty pitkään, että kiduttaminen kuuluu yleisesti Ingušian E-keskuksessa viranomaisten harjoittamiin toimintatapoihin. Ingušian ihmisoikeusaktivistin Magomed Mutsolgovin mukaan tasavallan viranomaiset ovat tietoisia siitä, että vankeja kidutetaan Ingušian E-keskuksessa. Ei ole tiedossa, kuinka monta henkilöä on joutunut kidutuksen uhriksi. Vuonna 2017 on ollut tiedossa, että kyse on ollut kymmenistä tapauksista. Mutsgolovin mukaan hän on yrittänyt vedota viranomaisiin, kuten sisäministeriöön, FSB:hen, syyttäjänvirastoon ja Ingušian hallitukseen, mutta viranomaiset eivät ole reagoineet tai ovat todenneet, että ”tosiasioita ei ole vahvistettu”. Mutsgolovin mukaan ”kidutetun henkilön sana ei merkitse mitään”.[[47]](#footnote-47)

E-keskuksen toiminta ja oikeudenloukkaukset Dagestanissa

Mediazona raportoi vuonna 2024 Dagestanissa pidätetyksi joutuneesta homomiehestä, jota viranomaiset olivat yrittäneet pakottaa paljastamaan muita homoseksuaaleja henkilöitä. E-keskuksen viranomaiset olivat saapuneet hänen asunnolleen ja vieneet hänet poliisiasemalle kuulusteltavaksi. Miehelle selvisi, että viranomaiset olivat löytäneet hänen yhteystietonsa muiden pidätetyksi joutuneiden puhelimista. Kuulustelussa viranomaiset olivat tarjonneet miehelle rahaa yhteistyöstä ”molemminpuolisen hyödyn vuoksi” ja todenneet, että yhteistyö pidätetyn miehen kanssa olisi ”kannattavaa ja helppoa”, koska hänet tunnetaan LGBT-yhteisössä. Mies kertoi, että viranomaiset tutkivat hänen puhelimensa: he ottivat kuvia viestikeskusteluista, hänen yhteystiedoistaan ja sekä tarkistaneet hänen maksutapahtumansa verkkopankista. Mies vapautettiin vasta sen jälkeen, kun hän oli kameran edessä suostunut yhteistyöhön. Ihmisoikeustoimijat auttoivat tämän jälkeen miestä pakenemaan Venäjältä.[[48]](#footnote-48)

Uutissivusto Kavkaz.Realii raportoi vuonna 2021 aktivistista, joka kertoi joutuneensa E-keskuksen viranomaisten pahoinpitelyn kohteeksi Mahatškalassa järjestetyn mielenosoituksen jälkeen. Aktivistin mukaan keskuksen viranomaiset eivät olleet virkavaatteissa vaan hän tunnisti heidät kasvomuistista. Hänen mukaansa yksi viranomaisista löi häntä ja muut yrittivät raahata hänet jonnekin. Aktivisti oli huutanut apua, jonka jälkeen viranomaiset olivat lopettaneet hyökkäyksensä.[[49]](#footnote-49) Kavkaz.Realiin mukaan vuonna 2020 E-keskuksen viranomaiset pakottivat erään aktivistin allekirjoittamaan kutsun tulla keskustelemaan viranomaisten kanssa. Aktivisti oli toistuvasti osoittanut mieltään Mahatškalan pääaukiolla vaatien paikallisen Ak-Gel-järven suojelua. Lisäksi hänen toimistoonsa tehtiin etsintä, jonka yhteydessä häneltä takavarikoitiin henkilökohtaisia tavaroita.[[50]](#footnote-50)

Novaja Gazeta raportoi vuonna 2017, että muun muassa Dagestanissa on käytössä ”ennaltaehkäisevä rekisteri”, johon on lisätty henkilöitä. Esimerkkitapauksessa henkilö on kutsuttu poliisiasemalle ja häntä on kuulusteltu hänen yhteyksistään terroristeihin. Ennaltaehkäisevän rekisterin tiedot perustuvat E-keskuksen operatiivisiin tietoihin, jotka on salattu.[[51]](#footnote-51) Käytettävissä olevista lähteistä ei löydy tuoreempaa tietoa, onko kyseinen rekisteri edelleen käytössä.

## Lähteet

Maahanmuuttovirasto / Maatietopalvelu

9.4.2025. *Venäjä / Seksuaali- ja sukupuolivähemmistöjen tilanne* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/da816ec7-d2f4-46df-a649-4a23a3606831> (käyty 2.6.2025).

2.11.2022. *Venäjä / Ingušian yleinen tilanne* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/163d1037-c9cb-476e-8963-ccd95913ba29> (käyty 2.6.2025).

\*\*\*

Важные истории [Važnyje istorii] 16.9.2024*. Насилия больше, безопасности меньше.* <https://istories.media/stories/2024/09/16/nasiliya-bolshe-bezopasnosti-menshe/> (käyty 12.6.2025).

Кавказ.Реалии [Kavkaz.Realii]

14.10.2021. *Активист в Дагестане заявил о нападении полицейских.* <https://www.kavkazr.com/a/aktivist-v-dagestane-zayavil-o-napadenii-politseyskih/31508545.html> (käyty 12.6.2025).

19.8.2020. *В Дагестане активистку "граждан СССР" вызвали на беседу в Центр "Э".* <https://www.kavkazr.com/a/30792171.html> (käyty 12.6.2025).

Кавказский Узел [Kavkazskij Uzel] 10.3.2025. *Главное о деле Альберта Хамхоева: пытки и расследование*. <https://www.kavkaz-uzel.org/articles/409320> (käyty 13.6.2025).

КонсультантПлюс [KonsultantPlus] [päiväämätön]. *"Кодекс Российской Федерации об административных правонарушениях" от 30.12.2001 N 195-ФЗ (ред. от 07.06.2025).* <https://www.consultant.ru/document/cons_doc_LAW_34661/c77bf52af28dfd8f9de192b9faf0999c023256d2/> (käyty 10.6.2025).

Медиазона [Mediazona]

1.7.2024. *Охотники за радугой. За какую символику ЛГБТК+ штрафуют россиян (и даже правые телеграм‑каналы).* <https://zona.media/article/2024/07/01/hunters> (käyty 4.6.2025).

5.2.2024. *Дело о «демонстрации символики экстремистской организации» за радужный флаг. Саратов*. <https://zona.media/online/2024/02/05/flag#58990> (käyty 13.6.2025).

29.11.2023. *Замначальника московского Центра «Э» стал Алексей Окопный — его связывали с убийством нацбола Юрия Червочкина в 2007 году.* <https://zona.media/news/2023/11/29/okopnyi> (käyty 6.6.2025).

11.9.2020. *«Мы с вами победим оппозицию, которая как кость в горле». История читинки, внедрившейся к сторонникам СССР по заданию Центра «Э».* <https://zona.media/article/2020/09/11/chita-e> (käyty 4.6.2025).

Медуза [Meduza]

26.5.2025. *В Магнитогорске суд оштрафовал фотографа из-за снимка с радужным флагом, опубликованного на сайте американского фотобанка*. <https://meduza.io/news/2025/05/26/v-magnitogorske-sud-oshtrafoval-fotografa-iz-za-snimka-s-raduzhnym-flagom-opublikovannogo-na-sayte-amerikanskogo-fotobanka> (käyty 3.6.2025).

27.1.2025. *Мы теперь всех вас знаем Российские силовики собирают данные об ЛГБТК-людях по всей стране. У этого могут быть очень плохие последствия. Расследование «Медузы».* <https://meduza.io/feature/2025/01/27/my-teper-vseh-vas-znaem> (käyty 2.6.2025).

1.7.2024. *Задержанному в Дагестане гею удалось уехать из России; силовики пытались заставить его сотрудничать и раскрывать других геев.* <https://zona.media/news/2024/07/01/usuf> (käyty 11.6.2025).

23.8.2019. *Что сотрудники Центра «Э» делают на митингах? Почему они все одинаковые? Откуда берутся дела за репосты? Отвечает бывший сотрудник подразделения Владимир Воронцов*. <https://meduza.io/feature/2019/08/23/chto-sotrudniki-tsentra-e-delayut-na-mitingah-pochemu-oni-vse-odinakovye-otkuda-berutsya-dela-za-reposty> (käyty 3.6.2025).

29.3.2017. *Слово человека, которого пытали, ничего не значит Ингушских полицейских, борющихся с экстремизмом, обвиняют в систематическом применении пыток*. <https://meduza.io/feature/2017/03/29/slovo-cheloveka-kotorogo-pytali-nichego-ne-znachit> (käyty 11.6.2025).

Министерство Внутренних Дел Российской Федерации 2025 [Ministerstvo Vnutrennih Del Rossijskoj Federatsii]. *Главное управление по противодействию экстремизму* <https://мвд.рф/mvd/structure1/Glavnie_upravlenija/Glavnoe_upravlenie_po_protivodejstviju_j>(käyty 12.6.2025).

Новая Газета [Novaja Gazeta] 25.1.2017. *Центровые*. <https://novayagazeta.ru/articles/2017/01/25/71282-tsentrovye> (käyty 11.6.2025).

ОВД-Инфо [OVD-Info]

18.9.2024. *Добрый, злой, смешливый мент: как петербургский Центр «Э» терроризирует и вербует политических активистов.* <https://ovd.info/2024/09/18/khachatryan> (käyty 9.6.2025).

14.12.2023. *Петербургского активиста задержали на выходе из дома.* <https://ovd.info/express-news/2023/12/14/peterburgskogo-aktivista-zaderzhali-na-vykhode-iz-doma> (käyty 9.6.2025).

Русская планета [Russkaja planeta] 19.3.2014. *Краткая история Центра «Э»*. <https://rusplt.ru/society/center-e-8736.html> (käyty 9.6.2025).

Север.Реалии [Sever.Realii] 9.12.2024*. Центр "Э" "передал привет" депутату Вишневскому после задержания его сына*. <https://www.severreal.org/a/tsentr-e-peredal-privet-deputatu-vishnevskomu-posle-zaderzhaniya-ego-syna/33232234.html> (käyty 9.6.2025).

Фонтанка.ру [Fontanka.ry] 26.3.2021. *«Фонтанка» отделяет охранку от жандармерии. Как устроен Центр «Э» в Петербурге*. <https://www.fontanka.ru/2021/03/26/69831860/>. (käyty 6.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Министерство Внутренних Дел Российской Федерации 2025. [↑](#footnote-ref-1)
2. ОВД-Инфо 18.9.2024. [↑](#footnote-ref-2)
3. Медиазона 29.11.2023. [↑](#footnote-ref-3)
4. Медуза 27.1.2025. [↑](#footnote-ref-4)
5. Важные истории 16.9.2024. [↑](#footnote-ref-5)
6. Русская планета 19.3.2014. [↑](#footnote-ref-6)
7. Фонтанка.ру 26.3.2021. [↑](#footnote-ref-7)
8. ОВД-Инфо 18.9.2024. [↑](#footnote-ref-8)
9. Медуза 23.8.2019. [↑](#footnote-ref-9)
10. Фонтанка.ру 26.3.2021. [↑](#footnote-ref-10)
11. Ibid. [↑](#footnote-ref-11)
12. Министерство Внутренних Дел Российской Федерации 2025. [↑](#footnote-ref-12)
13. Фонтанка.ру 26.3.2021. [↑](#footnote-ref-13)
14. ОВД-Инфо 18.9.2024. [↑](#footnote-ref-14)
15. Ibid. [↑](#footnote-ref-15)
16. Новая Газета 25.1.2017. [↑](#footnote-ref-16)
17. Медуза 23.8.2019. [↑](#footnote-ref-17)
18. Медуза 23.8.2019. [↑](#footnote-ref-18)
19. Север.Реалии 9.12.2024. [↑](#footnote-ref-19)
20. ОВД-Инфо 14.12.2023. [↑](#footnote-ref-20)
21. Фонтанка.ру 26.3.2021. [↑](#footnote-ref-21)
22. Ibid. [↑](#footnote-ref-22)
23. Фонтанка.ру 26.3.2021. [↑](#footnote-ref-23)
24. Фонтанка.ру 26.3.2021. [↑](#footnote-ref-24)
25. Ibid. [↑](#footnote-ref-25)
26. Фонтанка.ру 26.3.2021. [↑](#footnote-ref-26)
27. ОВД-Инфо 18.9.2024. [↑](#footnote-ref-27)
28. Ibid. [↑](#footnote-ref-28)
29. ОВД-Инфо 18.9.2024; КонсультантПлюс [päiväämätön]. [↑](#footnote-ref-29)
30. ОВД-Инфо 18.9.2024. [↑](#footnote-ref-30)
31. Ibid. [↑](#footnote-ref-31)
32. ОВД-Инфо 18.9.2024. [↑](#footnote-ref-32)
33. Ibid. [↑](#footnote-ref-33)
34. Maahanmuuttovirasto / Maatietopalvelu 9.4.2025, s. 18–19. [↑](#footnote-ref-34)
35. Медуза 27.1.2025. [↑](#footnote-ref-35)
36. Медуза 26.5.2025. [↑](#footnote-ref-36)
37. Медиазона 1.7.2024. [↑](#footnote-ref-37)
38. Медиазона 5.2.2024. [↑](#footnote-ref-38)
39. Медиазона 1.7.2024. [↑](#footnote-ref-39)
40. ОВД-Инфо 18.9.2024. [↑](#footnote-ref-40)
41. Ibid. [↑](#footnote-ref-41)
42. ОВД-Инфо 18.9.2024. [↑](#footnote-ref-42)
43. Медиазона 11.9.2020. [↑](#footnote-ref-43)
44. Ibid. [↑](#footnote-ref-44)
45. Maahanmuuttovirasto / Maatietopalvelu 2.11.2022, s. 3 ja 6. [↑](#footnote-ref-45)
46. Кавказский Узел 10.3.2025. [↑](#footnote-ref-46)
47. Медуза 29.3.2017. [↑](#footnote-ref-47)
48. Медиазона 1.7.2024. [↑](#footnote-ref-48)
49. Кавказ.Реалии 14.10.2021. [↑](#footnote-ref-49)
50. Кавказ.Реалии 19.8.2020. [↑](#footnote-ref-50)
51. Новая Газета 25.1.2017. [↑](#footnote-ref-51)